Il-Ġimgħa Ewropea għall-Ħiliet Vokazzjonali 2020 se ssir b'mod diġitali madwar l-Unjoni Ewropea bejn id-9 u t-13 ta' Novembru 2020. Din torganizzaha l-Kummissjoni Ewropea bi sħubija mal-Ministeru Federali Ġermaniż tal-Edukazzjoni u r-Riċerka, bħala parti mill-Presidenza Ġermaniża tal-Kunsill tal-UE. Din il-ħames edizzjoni tħeġġeġ lin-nies ta' kull età jiskopru t-talent tagħhom u jiżviluppaw il-ħiliet tagħhom skont il-ħtiġijiet tas-suq tax-xogħol permezz tal-edukazzjoni u t-taħriġ vokazzjonali (VET), bħala settur importanti għall-irkupru ekonomiku u soċjali fil-kuntest tal-COVID-19. L-edizzjoni tal-2020 se tisħaq fuq VET ta' livell ogħla (il-livell postsekondarju) u fuq il-ħiliet fil-VET għal tranżizzjonijiet ekoloġiċi u diġitali. Fost il-kwistjonijiet ewlenin għall-Kummissjoni u għall-Presidenza Ġermaniża hemm il-promozzjoni tal-pjattaformi tat-tagħlim diġitali, l-istabbiliment ta' kultura ta' edukazzjoni tul il-ħajja u kontinwa, u l-implimentazzjoni ta' strutturi sostenibbli tal-VET. Nicolas Schmit, il-Kummissarju għall-Impjiegi u d-Drittijiet Soċjali, qal: “Is-swieq tax-xogħol jeħtieġu mħuħ kreattivi, u persuni mħarrġa biex ikollhom ħakma tat-tranżizzjonijiet diġitali u ekoloġiċi. L-edukazzjoni u t-taħriġ vokazzjonali (VET) iħarrġu t-talenti. Dawn it-talenti jistgħu jissarrfu f'karrieri għalina u għal uliedna, u jikkontribwixxu għall-ekonomiji tagħna. Qatt ma kien aktar importanti għall-fornituri tal-VET, il-kumpaniji, it-trade unions, il-gvernijiet u sħab oħrajn li jipprovdu l-ħiliet rilevanti għat-tagħlim tul il-ħajja. Konvint li l-VET jista' jkollhom rwol kruċjali fl-irkupru.” “Edukazzjoni u taħriġ vokazzjonali eċċellenti għandhom rwol sinifikanti fil-Ġermanja daqskemm fl-Ewropa biex inkomplu niżguraw il-prosperità tagħna fil-ġejjieni,” saħqet Anja Karliczek, il-Ministru Federali Ġermaniża għall-Edukazzjoni u r-Riċerka. “Irridu nsaħħu l-kooperazzjoni fil-VET fl-Ewropa, nitgħallmu minn xulxin u nagħmlu l-VET adattati għall-futur. Bdejna l-ħidma biex niksbu dan il-għan fil-Laqgħa Informali tal-Ministri tal-Edukazzjoni f'Osnabrück flimkien mal-Istati Membri tal-UE, il-Kummissjoni Ewropea u s-sħab soċjali Ewropej. Kuntenta li llum qed niftħu l-Ġimgħa Ewropea għall-Ħiliet Vokazzjonali. L-avveniment ta' din is-sena organizzatu l-Kummissjoni Ewropea b'kooperazzjoni mal-Ministeru fir-responsabbiltà tiegħi, il-Ministeru Federali Ġermaniż tal-Edukazzjoni. Irridu naħtfu din l-opportunità bl-aqwa mod biex nenfasizzaw fuq il-benefiċċji tal-edukazzjoni u t-taħriġ vokazzjonali fl-Ewropa.” Bħala parti mill-Ġimgħa Ewropea għall-Ħiliet Vokazzjonali 2020, l-organizzazzjonijiet lokali, reġjonali u nazzjonali mill-UE u lil hinn minnha qed jospitaw avvenimenti u attivitajiet virtwali, li jenfasizzaw il-benefiċċji tal-VET u r-rwol kruċjali tagħha fit-tagħlim tul il-ħajja. Dawn jipprovdu l-ħiliet inizjali li jeħtieġu l-istudenti żgħażagħ għal karriera sodisfaċenti u joħolqu l-mezzi biex matul ħajjithom, l-adulti jibnu fuq il-ħiliet eżistenti (titjib tal-ħiliet) u jiżviluppaw ħiliet ġodda (taħriġ mill-ġdid). Diġà ġew irreġistrati aktar minn 781 avveniment jew attività assoċjati fi 38 pajjiż, u dawn laħqu aktar minn 1.6 miljun persuna. Ambaxxaturi u Premjijiet għal Eċċellenza fil-VET waqt il-Ġimgħa Ewropea għall-Ħiliet Vokazzjonali 2020 Din is-sena hemm 28 Ambaxxatur minn 25 pajjiż, li qed jappoġġaw il-kampanja tal-Ġimgħa Ewropea għall-Ħiliet Vokazzjonali billi jxerrdu l-kelma dwar il-ħiliet vokazzjonali. Nominati mill-Kummissjoni Ewropea, dawn huma xempji ta' ispirazzjoni tal-benefiċċji tal-VET. Il-kisbiet notevoli tagħhom juru l-vantaġġi tal-VET mhux biss għaż-żgħażagħ iżda anki għal kull persuna li titħajjar timraħ f'orrizonti ġodda tat-tagħlim. X'inhi l-Ġimgħa Ewropea għall-Ħiliet Vokazzjonali? Il-Ġimgħa Ewropea għall-Ħiliet Vokazzjonali tippreżenta ġimgħa annwali ta' attivitajiet u avvenimenti li matulhom l-organizzazzjonijiet lokali, reġjonali jew nazzjonali juru l-aħjar mill-edukazzjoni u t-taħriġ vokazzjonali (VET)[1] – settur li kapaċi jagħti s-setgħa lin-nies kollha bil-ħiliet biex ikollhom ħajja personali u professjonali ta' sodisfazzjon. Issir ukoll kampanja ta' komunikazzjoni għal diversi xhur li tippromwovi l-kuntatt lokali. L-inizjattiva nedietha l-Kummissjoni Ewropea fl-2016, fil-kuntest tal-Aġenda Ġdida għall-Ħiliet għall-Ewropa u minn dak iż-żmien saret pjattaforma għall-partijiet ikkonċernati tal-VET madwar l-Ewropa kollha u lil hinn minnha biex jaqsmu ideat u prattika tajba. Il-Ġimgħa qed tittella' bl-objettivi ġenerali li jintwerew il-bosta modi kif il-VET jistgħu jgħinu liż-żgħażagħ u lill-adulti “jiskopru t-talent tagħhom” u jħejju llum għall-ekonomija Ewropea tal-ġejjieni; u li l-impjegaturi jagħrfu l-benefiċċji enormi tal-investiment fir-riżorsi umani billi jappoġġaw it-taħriġ inizjali taż-żgħażagħ u t-titjib tal-ħiliet u t-taħriġ mill-ġdid tal-adulti. L-UE kif tippromwovi l-VET? Il-Kummissjoni qed tippromwovi b'mod attiv l-edukazzjoni u t-taħriġ vokazzjonali bħala parti mill-ħidma tagħha biex timplimenta l-Pilastru Ewropew tad-Drittijiet Soċjali, u b'mod speċifiku d-dritt għal edukazzjoni, taħriġ u tagħlim tul il-ħajja. Fl-1 ta' Lulju 2020, il-Kummissjoni pproponiet Rakkomandazzjoni tal-Kunsill dwar l-edukazzjoni u t-taħriġ vokazzjonali biex il-VET isiru aktar moderni, attraenti, flessibbli, u adattati għall-era diġitali u għat-tranżizzjoni ekoloġika. Din il-proposta hi inkorporata f'inizjattivi oħra tal-Kummissjoni bħall-Aġenda Ewropea għall-Ħiliet għall-kompetittività sostenibbli, il-ġustizzja soċjali u r-reżiljenza u l-Komunikazzjoni dwar l-Appoġġ għall-Impjiegi taż-Żgħażagħ – Pont għall-Impjiegi għall-ġenerazzjoni li jmiss. Il-Kummissjoni Ewropea tappoġġa wkoll l-edukazzjoni u t-taħriġ vokazzjonali permezz tal-fondi tagħha. Minbarra l-fondi tal-UE għall-perjodu 2021-2027 bħall-Fond Soċjali Ewropew Plus u Erasmus, it-titjib tal-ħiliet u t-taħriġ mill-ġdid huma qasam ta' investiment ewlieni tal-Faċilità għall-Irkupru u r-Reżiljenza, imwieżen b'€672.5 biljun f'għotjiet u self. Is-sit web tal-Ġimgħa Ewropea għall-Ħiliet Vokazzjonali 2020 L-iskeda tal-avvenimenti tal-Ġimgħa Ewropea għall-Ħiliet Vokazzjonali 2020 Is-sit web tal-Presidenza Ġermaniża tal-Kunsill tal-Unjoni Ewropea tal-2020 Segwi lil Nicolas Schmit fuq Twitter Twitter: #EUVocationalSkills, #DiscoverYourTalen